**ኣየሰክፈንን ግን የገርመኒ!**   
ንነጻነትን ሓድነትን ደቁ ዝኸፈለ ህዝቢ ኤርትራ ንምትፍናኑን ምፍልላዩን ዝተወጠነ ጸቢብ ኣውራጃዊ ስሚዒት ዝዓብለሎ ኣኸባ ዎይጦታት ኣብ ስዊዘርላንድ ከም ዝተገብረ ብዘን ክፋእ ዘይሰትራ መርበብ ሓበሬታታት ክቃላሕ ክንሰምዕ ቅርኒና ኣሎና። እቲ ዘገርም እቶም ኣዳለውት ናይቲ ኣኸባ ንገለ ሃሱሳት ተወለድቲ ናይ ኣርባዕተ ኣውራጃታት ክዕድሙ ከለዉ ካብተን ዝተረፋ ሓሙሽተ ኣውራጃታት ኤርትራ ዘይምዕዳሞም ነቲ ዱሑር ናይ ዱሑራት ዓለታዊ ኣተሓሳስብኦም ብግልጺ ምፍላዮም እዩ። እቶም ኣብኡ ዝተሳተፉ ተወለድቲ ናይ ኣርባዕተ ኣውራጃታ ወከልቲ ኢና ባሃልቲ፡ ማለት ካብ ኣውራጃ ኣከለጉዛይ፡ ሰራየ፡ ሰንሒት፡ ደንከል ምንባሮም ስሞም ዓዶም ወረድኦም ኣውራጅኦምን ታሪኾም ሕንኽ ከይበሉ ነብሶም የላልዩ ምንባሮም’ዩ። 1. መን ስልጣን ሂቡዎም ነቲ ጅግንነት ዝፈጸመ ህዝቢ ኣውራጃታት ኤርትራ ብትሕቲ ሃገራውነት ክውክልዎ?   
2. ኣበይ ኮይኖም ነቲ ብሰላምን ፍቕርን ሃገሩ ዝሃንጽ ዘሎ ህዝቢ ህውከት ከእትዉሉ ዝደልዩ ዘለዉ?  
3. ተጋዳላይ ምእንቲ ነጻነት ዝተቓለሰ ሕጂ ኣብ ኣውራጃዊ ምፍልላይ ተቛማጢዑ ተጠሊዑ ክዛረብ ናይ መን ውርሻ ወይ ባህሊ እዩ?  
4. ብሓድነቱን ጽንዓቱን ጅግንነቱን ዝፍለጥ ታኣምራት ዝሰርሔ ህዝቢ ኤርትራ ብዝወሎዶም ደቁ ክሳብ ክንድዚ ደንቆሮ ገርካ ክምዘን ጻምኡ ድዩ?  
5. ብዘይ ኣፋላላይ ኣውራጃ ከም ደቂ ሓንቲ ሃገር ንዕብየትን ረብሓ ህዝብን ምስራሕ'ዶ ኣይምሓሸን? 6. ኣይንፈላለ ዝብል ኣርእስቲ ዝተዋህቦ ጻውዒት ኣውራጃውያን ስለምንታይ ነተን ሓሙሽተ ኣውራጃታት ፈልዩወን?   
ካብ ኩሉ ዘገርም እቲ ኣኸባ ብዝኽረ ሰማእታት ኣይጀመረን። ኣይሰማዕኩን። ብጾሎት'ዩ ተጀሚሩ። እቲ ጸሎት ዝመርሕ ዝነበረ ሰብ ፍቕርን ስኒትን ይሃበና ኢሉ ከብቕዕ ኣብቲ ድሓር ዝሃቦ ብሕታዊ ርእይቱኡ ግን ንጀጋኑ መራሕትናን ህግደፍን ክራገምን ሒማቕ ምስ ቁዱሳት ሃይማኖትና ዘይጎዓዝ ሕሱር ቃላት እዩ ዝዛረብ ኔሩ። \*ስለምንታይ እቲ ኣኼባ ብዝኽረ ሰማእታት ኣይተጀመረን? ሓደ ክድዓት'ዩ። ሰማእታትና ስለ ሃገርን ራህዋ ህዝብን ነታ ዘይትምለስ ሓንቲ ሂወቶም ከይበቐቑ ዝተበጀዉ፡ ዝኽሪ ኣይግብኦም ድዩ? ብፍላይ ኣቶም ሕንኽ ከይበሉ ተጋዳላይ ኔረ እናበሉ ዝዛረቡ ዝነበሩ ንመነመን ከፊሎም ከምዝመጹ ብትሑት ትሕተ ሃገራዊነት ዝተላዕጠጠ ኣውራጃዊ ስነ-ሓሳብ ተበኪሎም ረሲዖሞም ማለት'ድዩ?  
ብሓፈሽኡ እቲ ኣኸባ ለባም የኽፍኣልና ኣሎ ዝብል ዘይነበሮ፡ ብጸቢብ ኣውራጃነት ዝመሽመሹ ባእታታት ዝዓደምዎን ዝተሳተፍዎን ምንባሩ ኩሉ ህዝቢ ኤርትራ ሰሚዑዎ ስለ ዘሎ፡ ጸረዚ ፈላላዪ ተበግሶ ብዘይ ውዓል ሕደር ኩሉ ህዝቢ ኤርትራ ብዘይ ነሓፍነት ዝግባእ መልሲ ክህበሉ ኣለዎ። መሳርሒ ጸላእትና ኣብ ሃገርና ቦታ የብሉን።

ክብርን ነባሪ ዝኽርን ንሰማእታትና፡ ሞጎስን ሞሳን ንምክልኻል ሓይልታትና፡ ዓወት ንሓፋሽ፡  
ገብረንጉስ መስመር፡